Nõukogu direktiiv,

27. juuli 1976,

liikmesriikide õigus- ja haldusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega

(76/769/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut, eriti selle artiklit 100,

võttes arvesse komisjoni ettepanekut,

võttes arvesse Euroopa Parlamendi arvamust, [1]

võttes arvesse majandus- ja sotsiaalkomitee arvamust, [2]

ning arvestades, et:

ohtlike ainete ja valmististe turustamist käsitlevate eeskirjade eesmärk peab olema avalikkuse, eriti selliseid aineid ja valmistisi kasutavate inimeste kaitse;

need eeskirjad peaksid aitama kaasa keskkonna kaitsmisele kõikide ökotoksiliste või keskkonda saastata võivate ainete ja valmististe eest;

nende eeskirjade eesmärk peaks samuti olema taastada, hoida ja parandada inimelu kvaliteeti;

liikmesriikides kehtivad eeskirjad ohtlike ainete ja valmististe kohta; need eeskirjad erinevad üksteisest seoses selliste ainete ja valmististe turustamise ja kasutamisega; kõnealused erinevused kujutavad endast kaubandustõket ning avaldavad otsest mõju ühisturu sisseseadmisele ja toimimisele;

sellepärast tuleks see tõke kõrvaldada; see eeldab kõnealust küsimust käsitlevate liikmesriikide seaduste ühtlustamist;

ühenduse direktiivides on juba kehtestatud sätteid seoses teatavate ohtlike ainete ja valmististega; siiski on vaja kehtestada eeskirju, mis käsitleksid teisi tooteid, eriti neid, mille suhtes rahvusvahelised organisatsioonid on otsustanud seada piiranguid – nagu näiteks polüklooritud bifenüülid (PCB), mille tootmist ja kasutamist piirava otsuse võttis nõukogu vastu 13. veebruaril 1973; sellist meedet on vaja vältimaks PCB absorbeerumist inimkehasse ning sellest tulenevat ohtu inimtervisele;

üksikasjalik kontroll on näidanud, et polüklooritud terfenüülidega (PCT) kaasnevad samasugused ohud kui PCBdega; nende ainete turustamist ja kasutamist tuleks samuti piirata;

lisaks sellele on vaja kogu probleemi korrapäraselt läbi vaadata eesmärgiga liikuda järk-järgult PCBde ja PCTde täieliku keelustamise suunas;

kloro-1-etüleeni (monomeerse vinüülkloriidi) kasutamine aerosoolina kätkeb endas ohtu inimtervisele ning sellepärast tuleks selle kasutamine keelata,

ON VASTU VÕTNUD JÄRGMISE DIREKTIIVI:

Artikkel 1

1. Käesolev direktiiv käsitleb lisas loetletud ohtlike ainete ja valmististe turustamise ja kasutamise piiramist ühenduse liikmesriikides, ilma et see piiraks muude asjakohaste ühenduse sätete kohaldamist.

2. Käesolevat direktiivi ei kohaldata:

a) ohtlike ainete ja valmististe veo suhtes raudteedel, maanteedel, siseveeteedel, merel ega õhus;

b) kolmandatesse riikidesse eksporditavate ohtlike ainete ja valmististe suhtes;

c) transiidis olevate ainete ja valmististe suhtes, mis kuuluvad läbivaatamisele tollis, tingimusel et neid mingil viisil ei töödelda.

3. Käesolevas direktiivis kasutatakse järgmisi mõisteid:

a) ained – looduslikus olekus või tootmismenetluse teel saadud keemilised elemendid ja keemilised ühendid;

b) valmistised – kahe või rohkema aine segud või lahused.

Artikkel 2

Liikmesriigid võtavad kõik vajalikud meetmed tagamaks, et lisas loetletud ohtlikke aineid ja valmistisi võidakse turustada või kasutada üksnes käesolevas direktiivis määratletud tingimustel. Neid piiranguid ei kohaldata turustamise ega kasutamise suhtes uurimis- ja arendustegevuseks või analüüsi eesmärgil.

Artikkel 3

1. Liikmesriigid jõustavad käesoleva direktiivi täitmiseks vajalikud sätted 18 kuu jooksul alates selle direktiivi teatavakstegemisest ning teatavad sellest viivitamata komisjonile.

2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.

Artikkel 4

Käesolev direktiiv on adresseeritud liikmesriikidele.

Brüssel, 27. juuli 1976

Nõukogu nimel

eesistuja

M. van der Stoel

[1] EÜT C 60, 13.3.1975, lk 49.

[2] EÜT C 16, 23.1.1975, lk 25.

--------------------------------------------------

LISA

Aine, ainerühma või valmistise nimetus | Piirangu tingimused |

1.Polüklooritud bifenüülid (PCB), välja arvatud mono- ja diklooritud bifenüülid.Polüklooritud terfenüülid (PCT).Valmistised, mille PCB- või PCT-sisaldus on suurem kui 0,1 % massist. | Ei tohi kasutada, välja arvatud järgmistes kategooriates: 1.suletud süsteemiga elektriseadmed: muundurid, takistid ja induktorid;2.suured kondensaatorid (kogumassiga ≥ 1 kg);3.väikesed kondensaatorid (tingimusel, et PCB maksimaalne kloorisisaldus on 43 % ning see ei sisalda rohkem kui 3,5 % penta- ja suuremaid klooritud bifenüüle).Väikesi kondensaatoreid, mis ei vasta eespool kirjeldatud nõuetele, võidakse jätkuvalt turustada ühe aasta jooksul alates käesoleva direktiivi jõustumiskuupäevast. Seda piirangut ei kohaldata juba kasutuses olevate väikeste kondensaatorite suhtes;4.soojustjuhtivad vedelikud suletud soojustjuhtivates seadeldistes (välja arvatud seadeldistes, mis on ette nähtud toiduainete, loomasöötade, farmaatsia- ja veterinaartoodete töötlemiseks; kui eespool osutatud seadeldistes kasutatakse käesoleva direktiivi teatavakstegemise ajal PCBsid, võidakse neid siiski jätkuvalt kasutada kuni hiljemalt 31. detsembrini 1979);5.hüdraulilised vedelikud, mida kasutatakse:a)allmaa-kaevandusseadmetes;b)käesoleva direktiivi vastuvõtmise kuupäeval kasutusel olevates masinates, mis teenindavad kambreid alumiiniumi elektrolüütiliseks tootmiseks, kuni hiljemalt 31. detsembrini 1979;6.esmased ja vahesaadused, mis töödeldakse edaspidi muudeks toodeteks, mis ei ole käesoleva direktiiviga keelatud. |

2.Kloro-1-etüleen (monomeerne vinüülkloriid) | Ei tohi kasutada aerosoolina ühelgi otstarbel. |

--------------------------------------------------